Diari Oficial de la Generalitat Valenciana


Sumari del DOGV 3572, del 31-08-1999 (1999/7649)

ORDRE de 26 d'agost de 1999, de la Conselleria de Cultura, Educació i Ciència, per la qual es convoca una beca de formació de llicenciats o enginyers en informàtica.
---------------------------------------------------------------------------------------------------------------------------------------------------------------------

### Dades del document

Número de DOGV
:   3572

Data del DOGV
:   31-08-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/7649


Data del document
:   26-08-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * assignació per estudis
    * ajuda pública
    * informàtica
    * suport econòmic
    * professió de la informàtica

ORDRE de 26 d'agost de 1999, de la Conselleria de Cultura, Educació i Ciència, per la qual es convoca una beca de formació de llicenciats o enginyers en informàtica. [1999/M7649]
  
La Llei 7/1997, de 9 de desembre, de la Generalitat Valenciana, de Foment i Coordinació de la Investigació Científica i del Desenvolupament Tecnològic, establix el marc en el qual s'ha de desenrotllar l'actuació de la Generalitat en esta matèria i les finalitats essencials que han de perseguir les activitats de foment i coordinació.
  
D'acord amb el que disposa la dita llei, el programa d'Investigació Científica i Tècnica, establix un sistema d'ajudes a la investigació que té entre els objectius bàsics incrementar els mitjans humans del sistema valencià de ciència i tecnologia, que facilitarà la formació, entre altres actuacions.
  
Per tot allò, la Conselleria de Cultura, Educació i Ciència, en l'exercici de les funcions que té atribuïdes en matèria de foment de la investigació científica i tècnica, convoca, per mitjà d'esta ordre, la concessió d'una beca per a la formació de personal investigador, alhora que s'aproven les bases específiques per les quals se'n regirà la concessió.
  
En la seua virtut, i fent ús de les competències que em conferix l'article 35 de la Llei de la Generalitat Valenciana 5/1983, de 30 de desembre, del Govern Valencià,
  
ORDENE
  
Primer
  
Convocar una beca de formació de llicenciat o enginyer en informàtica.
  
Segon
  
La beca d'esta convocatòria se sufragarà per a la part de l'anualitat 1999 per mensualitats anticipades a càrrec de la línia pressupostària 402/000/99 dels pressupostos de la Generalitat Valenciana per a l'any 1999. Per a l'any 2000 amb el límit de les consignacions aprovades per al citat exercici. Les concessions estaran condicionades a l'existència de crèdit adequat i suficient per a allò en els pressupostos de l'any 2000. El pagament anticipat serà possible, si la Llei de Pressupostos de la Generalitat Valenciana per a l'any 2000, així ho establix.
  
Tercer
  
Les bases de la beca d'esta convocatòria són les que conté l'annex d'esta ordre.
  
Quart
  
Delega la directora general d'Ensenyaments Universitaris i Investigació per a dictar, dins de l'àmbit de les seues competències, les resolucions derivades d'esta convocatòria
  
DISPOSICIONS FINALS
  
Primera
  
Autoritza la directora general d'Ensenyaments Universitaris i Investigació per dictar, dins de l'àmbit de les competències, les resolucions necessàries per a l'aplicació i el desenrotllament de la present ordre.
  
Segon
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
D'acord amb el que establixen els articles 107, 116 i 117 de la Llei 30/1992, de 26 de novembre, del Règim Jurídic de les Administracions Públiques i el Procediment Administratiu Comú i els articles 10, 14 i 46 de la Llei Reguladora de la Jurisdicció Contenciosa Administrativa, la present ordre, que posa fi a la via administrativa, podrà ser recorreguda potestativament en reposició o caldrà plantejar directament el recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant el conseller de Cultura, Educació i Ciència, en el termini d'un mes comptador des de l'endemà de la publicació.
  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació.
  
València, 26 d'agost de 1999
  
El conseller de Cultura, Educació i Ciència,
  
MANUEL TARANCÓN FANDOS
  
ANNEX
  
Bases de la convocatòria
  
1. Objecte de la beca
  
L'objecte de la beca de formació de llicenciats i enginyers en informàtica, és l'especialització en tècniques concretes per mitjà de la participació en treballs d'investigació i desenrotllament informàtic en el Servei de Política Científica de la Direcció General d'Ensenyaments Universitaris i Investigació.
  
2. Requisits
  
Per optar a estes beques serà necessari:
  
- Ser ciutadà de la Unió Europea resident en la Comunitat Valenciana.
  
- Tindre el títol de llicenciat (en qualsevol de les especialitats d'informàtica) o enginyer superior (en qualsevol de les especialitats d'informàtica).
  
Estos requisits s'han d'acreditar documentalment.
  
3. Sol·licituds i documentació
  
Les sol·licituds dirigides a la directora general d'Ensenyaments Universitaris i Investigació, es presentaran en el Registre General de la Conselleria de Cultura, Educació i Ciència, avinguda de Campanar, 32, 46183 València, o per qualsevol dels procediments que preveu l'article 38 de la Llei de Règim Jurídic de les Administracions Públiques i del Procediment Administratiu Comú.
  
Amb les sol·licituds s'adjuntarà la documentació següent:
  
- Certificat acadèmic complet de les matèries cursades on han de figurar les qualificacions obtingudes i les dades en què s'obtingueren.
  
- Currículum on s'acrediten documentalment els altres mèrits.
  
4. Termini de presentació de sol·licituds
  
Les sol·licituds s'hauran de presentar en el termini de 15 dies hàbils comptadors des de l'endemà de la publicació d'esta resolució en el Diari Oficial de la Generalitat Valenciana, abans de les 14.00 hores de l'últim dia. Si és dissabte, es prorrogarà fins al primer dia hàbil següent.
  
5. Composició de la comissió avaluadora i sistema de selecció
  
La comissió que avaluarà els mèrits dels aspirants i que elevarà les corresponents propostes a la directora general d'Ensenyaments Universitaris i Investigació, estarà formada pels membres següents:
  
Presidenta: la cap de Servei de Política Científica de la Direcció General d'Ensenyaments Universitaris i Investigació.
  
Secretari: el cap de Secció de Gestió de la Investigació de la Direcció General d'Ensenyaments Universitaris i Investigació.
  
Tres vocals que designarà la directora general d'Ensenyaments Universitaris i Investigació.
  
La comissió es reunirà per a la selecció dels candidats, alçarà acta de la reunió i farà una proposta raonada a la directora general d'Ensenyaments Universitaris i Investigació, dins dels 30 dies següents a l'acabament del termini de presentació de sol·licituds.
  
6. Criteris d'avaluació
  
La comissió valorarà, per a la selecció dels candidats, els següents aspectes:
  
- Qualificacions obtingudes en la llicenciatura; s'atorgarà fins a un màxim de 3 punts.
  
- Experiència prèvia i cursos d'especialització relacionats amb el tema de la beca, s'atorgarà fins a un màxim de 5 punts.
  
- Altres mèrits acadèmics, científics o d'investigació: s'atorgarà fins a un màxim de 2 punts.
  
Per a la millor avaluació d'este apartat, la comissió avaluadora podrà convocar els candidats que considere oportuns per a realitzar una entrevista personal.
  
7. Resolució
  
Una vegada finalitzat el procés d'avaluació, la concessió de la beca es farà per resolució de la directora general d'Ensenyaments Universitaris i Investigació, per delegació del conseller. La resolució d'adjudicació es publicarà en el Diari Oficial de la Generalitat Valenciana, i s'entendran denegades les sol·licituds que no figuren en la relació.
  
La motivació de la resolució que s'adopte quedarà acreditada en l'expedient.
  
La resolució es dictarà en el termini màxim de tres mesos des de la finalització del termini de presentació de sol·licituds. En el cas de no dictar la resolució en este termini s'entendran desestimades les sol·licituds.
  
8. Dotació de la beca
  
La dotació mensual de la beca serà de 140.000 pessetes. La beca inclourà una assegurança combinada d'accidents individuals, intervencions quirúrgiques i hospitalització.
  
9. Durada de la beca
  
La beca es concedirà per un any. Esta beca es podrà prorrogar per altre any més. L'inici de la beca serà l'1 d'octubre de 1999.
  
10. Substitucions
  
La renúncia o la baixa produïdes dins dels tres primers mesos de l'any, podran ser cobertes amb l'adjudicació de vacants, pels suplents que figuraran en la resolució de concessió, i per l'ordre que establix esta.
  
11. Caràcter de les beques
  
Estes beques no establixen cap relació laboral entre la persona beneficiària i la Conselleria de Cultura, Educació i Ciència, ni implica, per part de la Conselleria de Cultura, Educació i Ciència, cap compromís d'incorporació de les persones beneficiàries a la plantilla de personal pròpia.
  
12. Incompatibilitat de la beca
  
El benefici d'estes beques és incompatible amb qualsevol altra ajuda.
  
13. Obligacions dels becaris i acceptació de la beca
  
L'acceptació de la beca, en les condicions de la convocatòria, suposarà les següents obligacions:
  
a) Incorporar-se a la Direcció General d'Ensenyaments Universitaris i Investigació i dedicar-se exclusivament i eficaçment a l'objecte de la beca, s'entendrà que no incorporar-se en la data que establix la resolució d'adjudicació de la beca, es considerarà que renuncia a la beca.
  
b) Realitzar les funcions que assigne la persona responsable de la direcció de la beca amb el propòsit d'aconseguir l'objectiu establit. Estes funcions es realitzaran durant l'horari de treball en la Direcció General d'Ensenyaments Universitaris i Investigació.
  
c) Subjecció a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 47 de la Llei d'Hisenda Pública de la Generalitat Valenciana.
  
d) Guardar confidència suficient sobre qualsevol informació nova, de procedència dels resultats obtinguts durant el desenrotllament de la beca, resultats que pertanyen per dret a la Direcció General d'Ensenyaments Universitaris i Investigació.
  
e) No publicar cap article, ni remetre cap comunicació a qualsevol entitat o organisme sobre les matèries relacionades amb l'assumpte de la beca, sense l'autorització prèvia de la persona responsable de la direcció d'esta, o si és necessari, es farà constar formalment el patrocini de la Conselleria de Cultura, Educació i Ciència.